27.7.2023
EL
Επίσημη Εφημερίδα της Ευρωπαϊκής Ένωσης
C 264/9
Οι εθνικές, περιφερειακές και τοπικές διοικητικές αρχές μπορούν να συμμετέχουν, για παράδειγμα, με εργαστήρια και επιτόπιες επισκέψεις για να ενθαρρύνουν τη συμμετοχή στη δράση για το κλίμα βάσει πραγματικών στοιχείων.
Οι κοινότητες θα πρέπει να συμμετέχουν μέσω δημόσιων διαβουλεύσεων, ανταλλαγής πληροφοριών, καθώς και μέσω διαδραστικών και άτυπων τρόπων όπως εκθέσεις, διαγωνισμοί, επιγραμμικά παιχνίδια κ.λπ.
Σημαντικοί εταίροι είναι, επίσης, οι οργανώσεις της κοινωνίας των πολιτών και οι ΜΚΟ, καθώς λειτουργούν ως συνδετικός κρίκος μεταξύ των ενδιαφερόμενων μερών και της γνωστοποίησης της κλιματικής αλλαγής, μέσω της υφιστάμενης πείρας τους σχετικά με την προσαρμογή στην κλιματική αλλαγή επί του εδάφους και τις ενδιαφερόμενες κοινότητες, καθώς και μέσω της ευαισθητοποίησης σχετικά με τις επιπτώσεις της κλιματικής αλλαγής και την ανάγκη προσαρμογής στην κλιματική αλλαγή.
Για να διασφαλιστεί η αποτελεσματική προβολή των δραστηριοτήτων γνωστοποίησης στις κοινότητες, οι εν λόγω δραστηριότητες πρέπει να υποστηρίζονται από κατάλληλους πόρους, μέσω χρηματοδότησης και ανάπτυξης ικανοτήτων.
Οι εθνικές ή περιφερειακές διαδικτυακές πύλες ή πλατφόρμες που συλλέγουν εξατομικευμένες πληροφορίες για την κλιματική αλλαγή και την προσαρμογή στην κλιματική αλλαγή αποτελούν εξαιρετικό δίαυλο διάδοσης των σχετικών πληροφοριών.
Οι εν λόγω πλατφόρμες θα πρέπει να συνδέονται με τις υφιστάμενες διαδικτυακές πύλες για τις τομεακές πολιτικές (π.χ. μείωση των κινδύνων καταστροφών, ύδατα, υγεία, βιοποικιλότητα κ.λπ.)
ώστε να προωθείται η ενσωμάτωση των πολιτικών για το κλίμα.
Ο δικτυακός τόπος Climate-ADAPT της ΕΕ διαδραματίζει κεντρικό ρόλο καθώς βοηθά τους πολίτες να αποκτούν πρόσβαση και να ανταλλάσσουν στοιχεία και πληροφορίες για θέματα που σχετίζονται με την κλιματική αλλαγή και την προσαρμογή στην κλιματική αλλαγή.
Στις περισσότερες ευρωπαϊκές χώρες έχουν, επίσης, αναπτυχθεί εθνικές διαδικτυακές πύλες για την προσαρμογή στην κλιματική αλλαγή, οι οποίες παρέχουν την ευκαιρία άντλησης διδαγμάτων από παραδείγματα ορθής πρακτικής από άλλες χώρες ή περιφέρειες.
Τα εν λόγω διδάγματα ενδέχεται να συμβάλουν στο να ενθαρρυνθεί η ανάληψη δράσης για την προσαρμογή στην κλιματική αλλαγή.
Ωστόσο, οι διαδικτυακές πύλες και οι πλατφόρμες θα πρέπει να συμπληρώνονται από άλλες δραστηριότητες επικοινωνίας ώστε να αποφευχθεί η διεύρυνση του ψηφιακού χάσματος μεταξύ των κρατών μελών και των περιφερειών της ΕΕ και να διασφαλιστεί η πρόσβαση όλων στην πληροφόρηση.
Για περισσότερες πληροφορίες σχετικά με τη διαμόρφωση του θεσμικού πλαισίου και τη διασφάλιση της αποδοχής από τα ενδιαφερόμενα μέρη, βλ.
επίσης το τμήμα στο Εργαλείο υποστήριξης της προσαρμογής (Adaptation support tool) σχετικά με την Προετοιμασία του εδάφους για την προσαρμογή (Preparing the ground for adaptation).
Στάδιο 2: Διενέργεια αξιολογήσεων του κινδύνου και της ευπάθειας στην κλιματική αλλαγή Το στάδιο 2 των κατευθυντήριων γραμμών θα συμβάλει: — στη διαμόρφωση των βασικών στοιχείων της αξιολόγησης του κινδύνου και της ευπάθειας στην κλιματική αλλαγή, — στην αξιολόγηση των κοινωνικών επιπτώσεων της κλιματικής αλλαγής, — στην αξιολόγηση των διασυνοριακών και αλυσιδωτών κινδύνων, — στον καθορισμό των κριτηρίων όσον αφορά τους «αποδεκτούς» κινδύνους και την ιεράρχηση των αναγκών προσαρμογής.
Μετά τη διαμόρφωση της βάσης για την υποστήριξη ενός σχεδίου ή στρατηγικής προσαρμογής στην κλιματική αλλαγή, το δεύτερο στάδιο είναι η αξιολόγηση των επιπτώσεων και της ευπάθειας στην κλιματική αλλαγή.
Σκοπός της εν λόγω εκτίμησης είναι ο προσδιορισμός των δυνητικών επιπτώσεων της κλιματικής αλλαγής σε έναν συγκεκριμένο τομέα, των κινδύνων που συνδέονται με τις εν λόγω επιπτώσεις σε συγκεκριμένο τομέα και η ιεράρχηση των κινδύνων που χρήζουν αμεσότερης αντιμετώπισης.
Για τη διασφάλιση της δέουσας αποτελεσματικότητας των στρατηγικών ή σχεδίων προσαρμογής στην κλιματική αλλαγή, θεωρείται ορθή πρακτική η τακτική επικαιροποίηση της αξιολόγησης, τουλάχιστον παράλληλα με κάθε επικαιροποίηση της στρατηγικής/σχεδίου.
Τα οφέλη της επικαιροποίησης είναι τα ακόλουθα: — παρακολούθηση των σχετικών αλλαγών όσον αφορά τους υφιστάμενους κινδύνους και τις ευπάθειες, μεταξύ άλλων, όσον αφορά τους φυσικούς κινδύνους για τις υποδομές και τις κοινωνικοοικονομικές επιπτώσεις και τις επιπτώσεις στην υγεία των κοινοτήτων, — προσδιορισμός των νέων, αναδυόμενων κινδύνων και ευπαθειών που μπορούν δυνητικά να προκαλέσουν σημαντικές οικονομικές, κοινωνικές και/ή περιβαλλοντικές επιπτώσεις στο μέλλον, — προσδιορισμός των νέων ευκαιριών που δημιουργούνται λόγω της κλιματικής αλλαγής.
Γενικά, η αξιολόγηση θα πρέπει να βασίζεται στα πιο πρόσφατα επιστημονικά στοιχεία όσον αφορά την κλιματική αλλαγή με σκοπό τον προσδιορισμό των πληθυσμών, των βασικών υποδομών και τομέων που είναι ιδιαίτερα ευπαθείς στην κλιματική αλλαγή, τον καθορισμό της γενικής στρατηγικής κατεύθυνσης της πολιτικής προσαρμογής και τη συνεχή παροχή στοιχείων για τη διαδικασία λήψης αποφάσεων.